इनें लड़ाई झगड़ें दे कारणा बापू ने अपनी मर्जी कन्नें अपनी बड्डी धीऊ शान्ती दा व्याह शैर, दस पढ़े दे, दफत्तरा च नौकर, कोई सठ-सत्तर तनखाह लैंदे जागता कन्ने कीता हा ते मना’च बड़ा गै खुश हा जे शान्तो दे बड़े उच भाग निकले-इस्सै लड़ाई झगड़े दे कारणा मां ने बी अपनी मर्जी पूरी कीती ही। बापृ आखदा गै रेआ जे सारी कुड़िए दा ब्याह शैर गै करनां पर मां नई ही मन्नी। उन्ने दुई कुड़ी किशणा दा ब्याह इक बसदा-रसदा ग्राई घर दिक्खियै करी ओड़ेया हा- ते अपने ब्याह दे पैहले बरे दी बरसातं दमै कुड़ियां अपने प्योकै कट्टन आई दियां हां ते बरसाती दा ध्यार सकोलड़े, किश्णा गी, मां दे आखने दे मुताबक बड़ा गज्जी-बज्जीए आइ गेआ हा, ते शान्तो गी, शैर व्याई दी धीऊ गी, अजें तोड़ी नि आया हा-ते शान्तो अन्दर कोठिया खट्टा पर लेटे दे सोचा दी ही-“पता निं, के गल्ल ऐ, शैरा कोई ध्यार नि आया, ते जे कर कोई कल बी नईं आया तां-”